༄༅། རྫོགས་པ་ཆེན་པོ་གསང་བ་བླ་ན་མེད་པའི་མངོན་སུམ་སྙིང་ཐིག་གི་ཁྲིད་ཡིག་སངས་རྒྱས་མཉམ་སྦྱོར་ཞེས་བྱ་བ་

དབང་པོ་རབ་འབྲིང་ཐ་མ་ལ་གདམས་པ་ཡེ་གྲོལ་གྱི་མན་ངག་ལས་གུད་དུ་ཕྱུང་བ་གང་ཟག་

དགེ་བའི་བཤེས་གཉེན་འདའ་ཀའི་གདམས་ངག་གསལ་གདབ་པ་བཞུགས་སོ།། །།

གསང་བ་བླ་ན་མེད་པའི་ཁྲིད་ཡིག་སངས་རྒྱས་མཉམ་སྦྱོར་ཞེས་བྱ་བ། དཔལ་ཀུན་ཏུ་བཟང་པོ་ལ་ཕྱག་འཚལ་ལོ། །གདོད་ནས་རྣམ་དག་ཆོས་སྐུའི་ནམ་མཁའ་ལ། །རང་བཞིན་འོད་གསལ་གཟུགས་སྐུའི་དཀྱིལ་འཁོར་རྒྱས། །མཛད་པའི་ཟེར་གྱིས་གདུལ་བྱའི་འཇིག་རྟེན་འགེངས། །དཔལ་ལྡན་བླ་མའི་ཚོགས་ལ་ཕྱག་འཚལ་ལོ། །ཨེ་མ། ཞིང་ཁམས་འདི་ནས་ཞིང་ཁམས་གཞན་དུ་རེ་ཞིག་དགོངས་པ་ཆོས་ཀྱི་དབྱིངས་སུ་བསྡུས་པའི་ཆེ་གེ་མོ་ཞེས་བྱ་བ་གསོན་ཅིག །ཚེ་འདིའི་མ་དག་པའི་སྣང་བ་ལ་ཐུགས་འཚེ་བར་མི་མཛད་པར་དག་པའི་སྣང་བ་ཆོས་ཉིད་ཀྱི་བར་དོ་ལ་འོད་དང་ཐིག་ལེ་སྐུའི་སྣང་བ་འཆར་བ་ཡིན་གྱི་དེ་རང་དུ་ངོ་ཤེས་པར་མཛོད་ཅིག །དེ་ཡང་ཆོས་ཉིད་ཀྱི་བར་དོ་ལ་ཇི་ལྟར་གྲོལ་ལུགས་ཀྱི་གདམས་ངག་གསུམ་ནི། རང་བཞིན་གནས་པའི་བར་དོ་ལ་ཤེས་བྱའི་གྲྭས་ཐག་བཅད་པ་ཐི་བྱ་ཚང་དུ་འཇུག་པ་ལྟ་བུའི་མན་ངག་དང་། འཆི་ཀའི་བར་དོ་ལ། མི་གསལ་བ་གསལ་འདེབས་པ་སྒེག་མོ་མེ་ལོང་ལ་ལྟ་བ་ལྟ་བུའི་མན་ངག་དང་། ཆོས་ཉིད་ཀྱི་བར་དོ་ལ། རང་སྣང་ལ་ཡིད་ཆེས་ཞིང་མ་དཔང་དུ་བུ་འཇུག་པ་ལྟ་བུའི་མན་ངག་དང་གསུམ་སྔོན་ནས་ཐུགས་ལ་སྒྲོ་འདོག་ཆོད་བཞིན། ཆོས་ཉིད་མངོན་སུམ་དུ་དབང་པོའི་ཡུལ་དུ་ཤར་བ་ལས་ཐམས་ཅད་ཀྱི་གམ་དུ་མཛད་ནས་དམ་པ་ཉིད་དགོངས་པ་ཆོས་ཀྱི་དབྱིངས་སུ་བདེ་བར་གཤེགས་ཤིག །གསུམ་པ་ཆོས་ཉིད་ཀྱི་བར་དོར་རང་སྣང་ལ་ཡང་ནས་ཡང་དུ་ཡིད་ཆེས་པ་མ་དཔང་དུ་བུ་འཇུག་པ་ལྟ་བུའི་གདམས་ངག་དྲན་པ་བྱ་བ་ནི། དེ་ནས་རྣམ་ཤེས་ནམ་མཁའ་ལ་ཐིམ་པའི་དུས་སུ་སྒྲོག་གསུམ་འབྲེལ་བ་ངོ་ཤེས་པ་གལ་ཆེ་སྟེ། ལུས་གདོས་བཅས་བེམ་པོར་ལིང་གི་སོང་། རླུང་བར་སྣང་ལ་ན་བུན་གྱིས་ཡལ་ནས་དབུགས་ཆད་པ་དང་རིག་པ་མེ་སྟག་ཡར་བའི་རྣམ་པ་ལྟར་ཆོས་ཉིད་ཀྱི་བར་དོ་རང་གི་སྣང་བར་ཤར་བའི་ཚེ། ནམ་མཁའ་འོད་གསལ་ལ་ཐིམ་པ་ཞེས་བྱ་བ་སྣང་བ་ཐམས་ཅད་འོད་ལྔའི་རྣམ་པར། ལྟེམས་པ། མེར་བ། འབར་བ། ལམ་གྱི་འཆར་བའོ། །དེ་ནས་འོད་གསལ་ཟུང་འཇུག་ལ་ཐིམ་པའི་དུས་ན། རང་གི་ལུས་ཀྱང་འོད་དུ་གསལ་ཞིང་སྣང་བ་ཐམས་ཅད་འོད་ཀྱི་སྐུ་རིགས་ལྔ་ཚོམ་བུའི་སྦྲེལ་མ་བསམ་གྱིས་མི་ཁྱབ་པར་འཆར་རོ། །དེའི་ཚེ་དུས་གསུམ་གནད་ཀྱི་གདམས་པ་དྲན་པར་བྱ་སྟེ། འཇུག་པའི་དུས་ཤེས་པའི་གནད། གྲོལ་བའི་དུས་ཤེས་པའི་གནད། མཐར་ཕྱིན་པའི་དུས་ངོ་ཤེས་པའི་གནད། འཇུག་པ་ལ་གཉིས་ཏེ། རིག་པ་འོད་གསལ་བར་འཇུག་པ་དང་། འོད་རིག་པ་ལ་ཚུར་འཇུག་པ་ནི། དང་པོ་རང་གི་སྙིང་ཁ་ནས་འོད་ཀྱི་ཟེར་ཐག་ཚོམ་བུའི་ཐུགས་ཀར་སྦྲེལ་ནས་ཡོད་པ་ལ། ཚོམ་བུའི་སྣང་བ་ལ་སེམས་ཟིན་ཏེ། དེས་ངང་གིས་བསམ་གཏན་ལ་གནས་པ་ཞག་ལྔར་འབྱུང་ངོ་། །འདིའི་ཞག་ནི་གནས་པ་ཏིང་ངེ་འཛིན་གྱི་ཞག་ཏུ་བཞེད་དེ། དེ་ཡང་སྔོན་རང་བཞིན་གྱི་བར་དོའི་ཚེ་བསམ་གཏན་གྱི་གནས་ཆའི་ཡུན་ཇི་ཙམ་བརྟན་པ་དེ་ཙམ་ལྔ་ལ་བློ་གནས་པས། བསམ་གཏན་གྱི་ཞག་ལྔར་བཞེད་དོ། འོད་རིག་པ་ལ་ཚུར་བསྡུས་ནས་འཇུག་པས། རིག་པས་རང་ལུས་རྙེད་པའི་དུས་ན། ཚོམ་བུའི་ཐུགས་ཁ་ནས་རང་གི་སྙིང་ཁར་ཟེར་ཐག་ཟུག་པར་སྣང་བ་དང་། ཚོམ་བུའི་སྣང་བ་ཐམས་ཅད་རང་ལ་འདུས་པར་འགྱུར་རོ། །དེའི་ཚེ་རང་ངོ་ཤེས་པའི་གདམས་ངག་དྲན་པ་ཙམ་གྱིས་ལུས་འོད་གསལ་དུ་གནས་པས་མཚན་མའི་བག་ཆགས་ལས་གྲོལ་བ་དང་། རིག་པ་རང་ངོ་ཤེས་ནས་མངོན་པར་ཤེས་པ་དང་ལྡན་པ་འབྱུང་བས་དེ་ཉིད་དུ་ཕྱིར་མི་ལྡོག་པའི་གདེང་ཐོབ་པ་ཡིན་ནོ། །གྲོལ་བའི་དུས་ནི། ཟུང་འཇུག་ཡེ་ཤེས་ལ་ཐིམ་པ་ཞེས་བྱ་སྟེ། ཡང་འཇུག་པའི་དུས་སུ་གདོད་མ་ཐོབ་ན། འདིའི་དུས་སུ་རང་གི་སྙིང་ཀ་ནས་འོད་ཟེར་དཀར་པོ་ཞིག་འཆར་སྟེ། དེ་ལས་མཆེད་ནས་རང་གི་དབང་པོའི་ཡུལ་ཙམ་དུ་ཁ་དོག་དཀར་པོའི་སྣམ་བུ་ཤིན་ཏུ་གསལ་བའི་དཀྱིལ་དུ། ཤེལ་གྱི་མེ་ལོང་འདྲ་བའི་ཐིག་ལེ་དཀར་ཞིང་མཆོག་ཏུ་གསལ་བ་ལ་ཁ་དོག་བཞིའི་ཐིག་ཆུང་གི་བརྒྱན་པ་ནི། མེ་ལོང་ལྟ་བུའི་ཡེ་ཤེས་ཀྱི་རང་གདངས་ཡིན་ནོ། །དེའི་སྟེང་དུ་སེར་པོའི་སྣམ་བུ་གྲུ་བཞི་པའི་དབུས་སུ་ཐིག་ལེ་སེར་པོ་གསེར་གྱི་མེ་ལོང་ལྟ་བུའི་ཁ་དོག་བཞིའི་ཐིག་ཆུང་གིས་བརྒྱན་པ་ནི། མཉམ་ཉིད་ཡེ་ཤེས་ཀྱི་རང་གདངས་ཡིན་ནོ། །དེའི་སྟེང་དུ་དམར་པོའི་སྣམ་བུ་པདྨ་རྰ་ག་ལྟ་བུའི་ཐིག་ལེ་ཁ་དོག་བཞིའི་ཐིག་ཆུང་གིས་བརྒྱན་པ་ནི། སོ་སོར་རྟོགས་པའི་ཡེ་ཤེས་ཀྱི་རང་གདངས་ཡིན་ནོ། །དེའི་སྟེང་དུ་མཐིང་ཀའི་སྣམ་བུ་གྲུ་བཞི་པ་སྟོན་ཁའི་ནམ་མཁའ་དང་འདྲ་བའི་དབུས་སུ་མཐིང་ཤུན་གྱི་མེ་ལོང་ལྟ་བུའི་ཐིག་ལེ་ཁ་དོག་བཞིའི་ཐིག་ཆུང་གིས་བརྒྱན་པ་ནི། ཆོས་ཀྱི་དབྱིངས་ཀྱི་ཡེ་ཤེས་ཀྱི་རང་གདངས་ཡིན་ནོ། །ལྗང་གུའི་སྣམ་བུ་མི་སྣང་བ་ནི་བྱ་བ་གྲུབ་པའི་ཡེ་ཤེས་ཀྱི་རྩལ་མ་རྫོགས་པའི་ཕྱིར་རོ། ཞེས་བླ་མའི་གསུངས་སོ། ། དེ་དག་ནི་ཡེ་ཤེས་བཞི་སྦྱོར་གྱི་སྣང་བ་ཞེས་བྱ་བ་སྟེ། རྡོ་རྗེ་སེམས་དཔའ་ཁོང་སེང་གི་ལམ་ཞེས་ཀྱང་བྱ། རྡོ་རྗེ་སེམས་པའི་གསེབ་ལམ་ཞེས་ཀྱང་བྱ་བ་ཡིན་ནོ། །དེའི་ཚེ་ཡེ་ཤེས་ཀྱི་སྣང་བ་རང་ཤར་ངོ་ཤེས་པར་བྱ་བའི་གདམས་ངག་དྲན་པར་བྱའོ། །འདིའི་དུས་སུ་ལུས་གདོས་པ་དང་བྲལ་བས་འབྱུང་བ་ལས་གྲོལ་བ་དང་། རིག་པ་དྲི་མ་དང་བྲལ་བས་ཉོན་མོངས་པ་ལས་གྲོལ་བ་དང་རིག་པ་ལ་ཕྱི་ནང་མེད་པས་བཟུང་འཛིན་ལས་གྲོལ་བའོ། །གསུམ་པ་མཐར་ཕྱིན་པའི་དུས་ནི། དེ་ནས་ཡེ་ཤེས་རིན་པོ་ཆེར་ཐིམ་པ་ཞེས་བྱ་སྟེ། གྲོལ་བའི་དུས་སུ་གདེངས་མ་རྙེད་ན། འདིའི་དུས་སུ་ཡེ་ཤེས་བཞིའི་སྣང་བར་རང་ལ་ཐིམ་པས་སྐད་ཅིག་མ་སྣང་བ་འདི་དག་ལ། སྟེང་འོག་ཕྱོགས་མཚམས་ཐམས་ཅད་འོད་ཁྱིམ་ཟླུམ་པོ་དབུས་མཐིང་ཀ་སྟོན་ཀའི་ནམ་མཁའ་རྣམ་པར་དག་པ་ལྟ་བུ་ལ། མཐའ་ནག་པོ་དང་དཀར་པོ་དང་། དམར་པོ་དང་སེར་པོ་དང་། ལྗང་གུའི་ཁ་དོག་ལྔས་ཟླུམ་པོར་ཡོངས་སུ་བསྐོར་བ་ཕྱི་ནང་ཟང་ཐལ་བ། དབང་པོའི་སྤྱོད་ཡུལ་དུ་གྱུར་ཚད་དེ་ལྟར་སྣང་བ་ནི། ལྷུན་གྲུབ་ཡེ་ཤེས་རིན་པོ་ཆེའི་སྣང་བ་ཞེས་བྱའོ། །འདི་ལ་རིན་པོ་ཆེ་གསང་བའི་སྦུབས་ཞེས་ཀྱང་བྱའོ། འདི་ལ་འཆར་ལུགས་བརྒྱད་སྐད་ཅིག་ལ་འབྱུང་སྟེ། དེ་ཡང་ཐུགས་རྫོགས་པ་ལྟར་ཤར་བས་ཁམས་གསུམ་གྱི་སེམས་ཅན་ལ་བུ་གཅིག་པའི་མ་ལྟར་བརྩེ་བ་འབྱུང་། འོད་ལྟར་ཤར་བས་འོད་ཟེར་གྱིས་འཇིག་རྟེན་གྱི་ཁམས་ཐམས་ཅད་ཁྱབ་པ་ལྟར་སྣང་། སྐུ་ལྟར་ཤར་བས་སྣང་བ་ཐམས་ཅད་རང་གི་ཡི་དམ་ལ་སོགས་པའི་ལྷར་ཤར། ཡེ་ཤེས་ལྟར་ཤར་བས་སངས་རྒྱས་ཀྱི་ཞིང་ཁམས་དག་པ་རང་གིས་དབང་པོའི་སྤྱོལ་ཡུལ་དུ་གསལ། གཉིས་མེད་ལྟར་ཤར་བས་མི་རྟོག་པའི་ཏིང་ངེ་འཛིན་ལ་རྩེ་གཅིག་ཏུ་གནས། མཐའ་གྲོལ་ལྟར་ཤར་བས་ཆོས་ཉིད་ཟང་ཐལ་དུ་རྟོགས། མ་དག་པ་འཁོར་བའི་སྒོ་ལྟར་ཤར་བས་འཁྲུལ་སྣང་གི་ཆོས་ཐམས་ཅད་རྨི་ལམ་དང་སྒྱུ་མ་ལྟ་བུར་རྟོགས། དག་པ་ཡེ་ཤེས་ཀྱི་སྒོ་ལྟར་ཤར་བས་ཇི་ལྟ་བ་དང་ཇི་སྙེད་པའི་ཡེ་ཤེས་ཀྱི་མཁྱེན་ཆ་ཅི་རིག་པ་ཐམས་ཅད་གསལ་ལོ། །འདིའི་དུས་ན་གདམས་ངག་གསུམ་དྲན་པར་བྱ་བ་ནི་རབ་ཏུ་གཅེས་ཏེ། དེ་ཡང་སྔར་འདྲིས་ཀྱི་མི་དང་ཕྱིས་འཕྲད་པ་ལྟ་བུའི་གདམས་ངག་གིས་རང་སྣང་ལ་ཡིད་ཆེས་པར་བྱ་བ་དང་། མི་འགྱུར་བ་གསེར་གྱི་ཐུར་མ་ལྟ་བུའི་གདམས་ངག་གིས་མི་རྟོག་པའི་ཏིང་ངེ་འཛིན་ལ་བློ་གནས་པར་བྱ་བ་དང་། ཕྱིར་མི་ལྡོག་པ་དཔག་ཆེན་གྱི་མདའ་ལྟ་བུའི་གདམས་ངག་གིས་ཟང་ཐལ་ཆིག་རྫོགས་སུ་ཐོབ་པར་བྱ་བའོ། །གདམས་ངག་འདི་གསུམ་ནི་ཆོས་ཉིད་ཀྱི་བར་དོའི་གནས་སྐབས་ཐམས་ཅད་དུ་དྲན་པར་མཆོག་ཏུ་གཅེས་སོ། །དེ་ལྟར་ལྷུན་གྲུབ་ཡེ་ཤེས་རིན་པོ་ཆེའི་སྣང་བ་ལ་མཐར་ཕྱིན་གྱི་གདེང་རྙེད་པ་དེའི་ཚེ་མངོན་པར་ཤེས་པ་དྲུག་ཚན་དྲུག་ཀྱང་འཆར་སྟེ། དེ་ཡང་དབང་པོའི་མངོན་པར་ཤེས་པ་དྲུག་དང་། ཤེས་རབ་ཀྱི་མཐོང་བ་རྣམ་པར་དག་པའི་མངོན་པར་ཤེས་པ་དྲུག་དང་། ཡེ་ཤེས་ཀྱི་མཐོང་བ་རྣམ་པར་དག་པའི་མངོན་པར་ཤེས་པ་དྲུག་དང་། སེམས་ལས་སུ་རུང་བའི་ཏིང་ངེ་འཛིན་གྱི་མཐོང་བ་རྣམ་པར་དག་པའི་མངོན་པར་ཤེས་པ་དྲུག་དང་། ཟག་པ་མེད་པའི་ཕུང་པོའི་མངོན་པར་ཤེས་པ་དྲུག་དང་། རྣམ་པར་ཐར་པའི་ཡེ་ཤེས་གཟིགས་པའི་མངོན་པར་ཤེས་པ་དྲུག་དང་། སངས་རྒྱས་ཀྱི་ཡེ་ཤེས་མཁྱེན་པ་མ་ལུས་པར་ཡོངས་སུ་རྫོགས་པའི་མངོན་པར་ཤེས་པ་དྲུག་རྣམས་འཆར་རོ། །དེའི་ཚེ་རྗེས་སུ་དྲན་པ་དྲུག་ཀྱང་འབྱུང་སྟེ། བླ་མ་རྗེས་སུ་དྲན་པ། ལམ་རྗེས་སུ་དྲན་པ། ལྟ་བ་རྗེས་སུ་དྲན་པ། བསམ་གཏན་རྗེས་སུ་དྲན་པ། ལྷ་རྗེས་སུ་དྲན་པ། སྐྱེ་གནས་རྗེས་སུ་དྲན་པ། གདམས་པ་རྗེས་སུ་དྲན་པ་རྣམས་ཀྱི་གནད་ལས། མར་མ་དག་པ་འཁོར་བའི་སྣང་བ་མཐོང་བས་རང་ངོ་ཤེས། ཡར་ཀ་དག་གི་མཚན་ཉིད་གསལ་བར་མཐོང་བས་ཐོག་མའི་གྲོལ་ས་ཟིན་པ་འབྱུང་ངོ་། །དེའི་ཚེ་མི་བརྗེད་པའི་གཟུངས་རྒྱུན་གྱི་ཏིང་ངེ་འཛིན་ལ་སོགས་པ་སངས་རྒྱས་ཀྱི་ཡོན་ཏན་མ་ལུས་པ་ཐོབ་པ་འགྱུར་བ་ཡིན་ནོ། །དེ་ལྟར་དེའི་སྐད་ཅིག་ལ་ཐིམ་ལུགས་བརྒྱད་འབྱུང་བ་ནི། ཐུགས་རྗེ་ཐུགས་རྗེ་ལ་ཐིམ་པས་ཉི་མ་རྒས་པའི་ཟེར་ལྟ་བུར་གདུལ་བྱ་འདུལ་བྱེད་རྣམ་པར་དག །འོད་འོད་ལ་ཐིམས་པས་ནམ་མཁའི་འཇའ་ཚོན་ཡལ་བ་ལྟར་རིས་མེད། སྐུ་སྐུ་ལ་ཐིམ་པས་བུམ་པའི་སྐུ་ལྟར་མཁྱེན་པ་ནང་ནས་གསལ། ཡེ་ཤེས་ཡེ་ཤེས་ལ་ཐིམས་པས་མ་དཔང་དུ་བུ་ཞུགས་པ་ལྟར་རིག་པ་གཞི་ཐོག་གྲོལ། གཉིས་མེད་གཉིས་མེད་ལ་ཐིམ་པས་ཆུ་ལ་ཆུ་ཐིམ་པ་ལྟར་ཆོས་ཅན་དང་ཆོས་ཉིད་འདྲེས། མཐའ་གྲོལ་མཐའ་གྲོལ་ལ་ཐིམ་པས་དམིགས་པའི་གཏད་འཛིན་ཐམས་ཅད་དང་བྲལ་བ་ཉིད་རང་ངོ་ལ་གནས་པས་མ་དག་པ་འཁོར་བའི་སྒོ་དག་པ་ཡེ་ཤེས་ཀྱི་སྒོ་ལ་ཐིམ་པ་ སྦྲའི་ཆོན་ཐག་བསྡུས་པ་ལྟར་འཁོར་འདས་ཐིག་ལེ་ཉག་གཅིག་ཏུ་འདུས། དག་པ་ཡེ་ཤེས་ཀྱི་སྒོ་ངོ་བོ་ལ་ཐིམ་པས་སེང་གེ་གངས་ལ་ཟིན་པ་ལྟར་ཆོས་ཉིད་ཀ་དག་གིས་རང་སར་ཟིན་པའོ། །དེ་དག་ནི་ལྷུན་གྲུབ་ཀ་དག་ལ་ཐིམ་པ་ཞེས་བྱ་སྟེ་གདོད་མའི་སར་གྲོལ་བའི་གཞི་ལ་མཐར་ཕྱིན་པའོ། ༒ །གསུམ་པ་བརྩོན་འགྲུས་ཐ་མ་རང་བཞིན་སྤྲུལ་པ་སྐུའི་ཞིང་ཁམས་སུ་དབུགས་དབྱུངས་ཏེ་མངལ་གྱི་གྲོང་ཁྱེར་མི་བརྒྱུད་པར་སངས་རྒྱ་བའི་གདམས་ངག་ནི། དེ་ཡང་སྲིད་པ་བར་དོ་ལ་བག་ཆགས་ཀྱིས་མཚམས་སྦྱོར་བ་ལ། ཡུར་བ་རྐང་ཆད་ལ་ཝ་འཇུག་པ་ལྟ་བུའི་གདམས་ངག་གལ་ཆེ་བ་བཞིན། དེ་ཡང་ཐ་མའི་བརྩོན་འགྲུས་དང་སྦྱངས་པ་རབ་རྣམས་ནི་ལྷུན་གྲུབ་རིན་པོ་ཆེའི་སྣང་བ་ནུབ་པ་དང་མཉམ་དུ་ཆོས་ཉིད་བདེན་པའི་བྱིན་བརླབས་ཀྱིས། རང་བཞིན་སྤྲུལ་པའི་ཞིང་དུ་བརྫུས་ཏེ་སྐྱེས་ནས་གྲོལ་ལ། དེ་ལས་གཞན་པ་རྣམས་ནི་ཆོས་ཉིད་དག་པའི་བར་དོ་ལ་རང་སྣང་ངོས་མ་ཟིན་པས་སྲིད་པའི་བར་དོ་ལ་ལམ་ཐོན་ནས་གནས་པ་ན། ཆོས་ཉིད་བདེན་པའི་བྱིན་བརླབས་ཀྱིས། རང་བཞིན་སྤྲུལ་པ་སྐུའི་ཞིངས་ཁམས་སུ་དབུགས་འབྱིན་པའི་ཚུལ་ནི། དེ་ནས་སྲིད་པ་བར་དོ་རྨི་ལམ་གྱི་ལུས་ལྟ་བུར་ཞག་ཉི་ཤུ་རྩ་དགུ་གཞིར་གནས་པ་ལས། དེའི་ཚེ་རྡོ་རྗེའི་གདན་དང་བྱ་རྒོད་ཕུང་པོའི་རི་མའི་མངལ་གསུམ་མ་གཏོགས་གཞན་གང་ལའང་ཐོགས་པ་མེད་པར་འགྲོ་བ་དང་། གང་དུ་བསམ་པའི་ཡུལ་དེར་སྐད་ཅིག་ལ་ཕྱིན་པ་དང་། གང་དུ་རྣམ་ཤེས་བཅུག་ཀྱང་ཆུད་པ་ལ་སོགས་པའི་ཡོན་ཏན་དང་མངོན་ཤེས་དང་རྫུ་འཕྲུལ་ཐོགས་པ་མེད་པར་ཡོད་དོ། ། འདིའི་དུས་སུ་བར་དོའི་ནང་ལྷའི་མིག་དང་ལྡན་པ་རྣམས་ཀྱིས་མཐོང་ཞིང་། སྔར་བས་དྲན་པ་བདུན་གྱི་གསལ་ལ། དབང་པོ་ཀུན་ཚང་བར་ཡོད་པས་ན་སྐབས་འདིར་སློབ་དཔོན་གྱིས་རྣམ་ཤེས་བཀུག་སྟེ་གདམས་ངག་བཏབ་པས་གཞན་སྟོབས་ཀྱིས་གྲོལ་བ་དང་། རང་གི་གདམས་ངག་དྲན་པས་རང་སྟོབས་ཀྱིས་གྲོལ་བའི་དུས་གཉིས་སུ་གསུངས་སོ། །དེ་ལྟར་གནས་པའི་ཚེ་ཆོས་འདི་ཉམས་སུ་ལེན་པའི་བརྩོན་འགྲུས་ཐ་མ་པ་རྣམས་ནི། སྔོན་བླ་མ་དམ་པས་ངོ་སྤྲད་པའི་ཆོས་ཉིད་མངོན་སུམ་དོན་ལ་ཡིད་ཆེས་ཤིང་དེའི་དོན་ལ་ཅུང་ཟད་སྦྱོང་བའི་ཆོས་ཉིད་བདེན་པའི་བྱིན་བརླབས་ཀྱིས་སྤྲུལ་པའི་ཞིང་དེ་དྲན་པ་ཙམ་གྱིས་གང་གི་བག་ཆགས་སད་པའི་སྟོབས་ཀྱིས་རྨི་ལམ་སྲིད་པའི་བར་དོ་ལས། ཤར་ཕྱོགས་མངོན་པར་དགའ་བའི་ཞིང་དུ་པདྨའི་སྙིང་པོ་ལ་བརྫུས་ཏེ་སྐྱེའོ། །དེའི་ཚེ་རྡོ་རྗེ་མི་བསྐྱོད་པའི་ཞིང་ཁམས་རྣམ་པར་དག་པ་དེ་ནི། ས་གཞི་ཐམས་ཅད་རིན་པོ་ཆེ་ཤེལ་ལས་གྲུབ་པ། བཏེག་ན་འཕར་བྱེད་ཅིང་མནན་ན་ནེམ་བྱེད་པ། ཡན་ལག་བརྒྱད་དང་ལྡན་པའི་མཚོ་དང་། ལྟེང་ཀ་དག་གིས་བརྒྱན་པར་སྤྲུལ་པའི་ཆུ་བྱ་སྣ་ཚོགས་རྩེ་ཞིང་ལྡིང་བ། མཐའ་གྲུ་ཆེ་ཞིང་རེག་ན་འཇམ་པ། སིལ་བུའི་ངད་གསུམ་དང་ལྗོན་པ་སྣ་ཚོགས་པ་ལ་རིན་པོ་ཆེའི་དྲིལ་བུ་མཚར་དུ་སྦྲེངས་པ་རླུང་གིས་སྐྱོད་པ་ལས་དམ་པའི་ཆོས་སྒྲ་འབྱུང་བ་དང་ལྡན་པའི་དབུས་སུ། རིན་པོ་ཆེ་ཤེལ་ལས་གྲུབ་པའི་གཞལ་མེད་ཁང་བརྒྱ་སྟོང་དུ་མས་བསྐོར་བ་རྣམས་ཀྱང་། སྒོ་བཞི་གྲུ་བཞི་རྟ་བབ་བཞི་དང་ལྡན་པ་གདུགས་དང་རྒྱལ་མཚན་བ་དན་སྣ་ཚོགས་སྦྲེངས་ཞིང་ཟུར་བཞིར་མཆོད་རྟེན་རིན་པོ་ཆེ་ཕྲེང་བ་སྦྲེལ་བ། སྙན་པར་འཁྲོལ་བའི་སྒྲ་འབྱུང་བ། རིན་པོ་ཆེའི་ལྕགས་རི་ཆོས་འཆད་པའི་གདན་དང་བཅས་པ། བཅོམ་ལྡན་འདས་རྡོ་རྗེ་སེམས་དཔའ་འཁོར་བྱང་ཆུབ་སེམས་དཔའ་བྱེ་བ་ཁྲག་ཁྲིག་མང་པོས་ཡོངས་སུ་བསྐོར་ཞིང་ཆོས་སྟོན་པས་འཁོར་གྱི་རྒྱུད་སྨིན་པར་བྱེད་པ། ཐམས་ཅད་ཀྱང་ཁ་དོག་དཀར་པོ་ཤ་སྟག་གོ །དེ་ན་གནས་པའི་བྱང་ཆུབ་སེམས་དཔའ་དེ་དག་ཉོན་མོངས་པ་རྣམས་ཀྱི་གནོད་པ་དང་བྲལ་ཅིང་འདོད་པའི་ཡོན་ཏན་སྣ་ཚོགས་ཀྱི་འབྱོར་པ། ཏིང་ངེ་འཛིན་གྱི་ཟས་ཀྱིས་ཉེ་བར་འཚོ་བ་དེར། རང་ཉིད་བྱང་ཆུབ་སེམས་དཔའ་མཆོག་ཏུ་དཀར་བའི་ལུས་བླངས་ཏེ་བཅོམ་ལྡན་འདས་རྡོ་རྗེ་སེམས་དཔའ་འཁོར་དང་བཅས་པའི་ཞལ་ལ་བལྟ་ཞིང་ཆོས་ཉན་པ་ལ་ལོ་བརྒྱ་ཉི་ཤུར་གནས་སོ། །དེར་ནི་ཉོན་མོངས་པ་ཞེ་སྡང་ལས་གྱུར་པའི་བག་ཆགས་ཕྲ་མོ་དང་མ་རིག་པ་ཤེས་བྱའི་སྒྲིབ་པ་ཡོངས་སུ་བྱང་སྟེ། དེ་ནས་ལྷོ་ཕྱོགས་དཔལ་དང་ལྡན་པ་ཞེས་བྱ་བའི་སངས་རྒྱས་ཀྱི་ཞིང་ཁམས་རྣམ་པར་དག་པ། གཞལ་ཡས་ཁང་དང་ས་གཞི་ཐམས་ཅད་རིན་པོ་ཆེ་གསེར་ལས་གྲུབ་པའི་གནས་ཀྱི་མཚན་ཉིད་གོང་ལྟར་ཡོད་དོ། །བཅོམ་ལྡན་འདས་རིན་ཆེན་འབྱུང་ལྡན་ལ་བྱང་ཆུབ་སེམས་དཔའི་བྱེ་བ་མང་པོས་བསྐོར་ཞིང་ཆོས་སྟོན་པ་ཐམས་ཅད་ཀྱང་ཁ་དོག་སེར་པོ་ཤ་སྟག་དང་ལྡན་པ་དེར་རང་ཉིད་བྱང་ཆུབ་སེམས་དཔའ་ཁ་དོག་གསེར་བཙོ་མ་ལྟ་བུར་བརྫུས་ཏེ་སྐྱེས་ནས། བཅོམ་ལྡན་འདས་དེའི་ཆོས་ཉན་པ་ལ་ལོ་བརྒྱ་ཉི་ཤུ་རྩ་ལྔར་གནས་པ། དེ་བཞིན་གཤེགས་པས་དབང་བསྐུར་སྟེ། ཉོན་མོངས་པ་གཏི་མུག་ལས་གྱུར་པའི་བག་ཆགས་ཕྲ་མོ་དང་མ་རིག་པ་ཤེས་བྱའི་སྒྲིབ་པ་ཐམས་ཅད་བྱང་སྟེ། དེ་ནས་ནུབ་ཕྱོགས་པདྨ་བརྩེགས་པ་ཞེས་བྱ་བའི་ཞིང་ཁམས་རྣམ་པར་དག་པ་ན། ས་གཞི་དང་གཞལ་ཡས་ཁང་ཐམས་ཅད་པདྨ་རྰ་ག་ལས་གྲུབ་པའི་གནས་ཀྱི་མཚན་ཉིད་གོང་ལྟར་ཡོད་དོ། །དེ་ན་བཅོམ་ལྡན་འདས་དཔལ་སྣང་བ་མཐའ་ཡས་ལ་འཁོར་བྱང་ཆུབ་སེམས་དཔའ་བྱེ་བ་མང་པོས་བསྐོར་ཞིང་ཆོས་སྟོན་པ་ཐམས་ཅད་ཀྱང་ཁ་དོག་དམར་པོ་ཤ་སྟག་དང་ལྡན་པ་དེར། རང་ཉིད་བྱང་ཆུབ་སེམས་དཔའ་མཆོག་ཏུ་དམར་བའི་ལུས་བླངས་ཏེ། ཆོས་ཉན་ཅིང་ལོ་བརྒྱ་ཉི་ཤུ་རྩ་ལྔར་གནས་པ་ལས། བཅོམ་ལྡན་འདས་དེས་ལུང་བསྟན་ཏེ་ཉོན་མོངས་པ་འདོད་ཆགས་ལས་གྱུར་པའི་བག་ཆགས་ཕྲ་མོ་དང་མ་རིག་པ་ཤེས་བྱའི་སྒྲིབ་པ་བྱང་སྟེ། དེ་ནས་བྱང་ཕྱོགས་ལས་རབ་ཡོངས་སུ་རྫོགས་པ་ཞེས་བྱ་བའི་སངས་རྒྱས་ཀྱི་ཞིང་ཁམས་རྣམ་པར་དག་པ་ས་གཞི་དང་གཞལ་ཡས་ཁང་ཐམས་ཅད། མརྒད་ལས་གྲུབ་པའི་གནས་ཀྱི་མཚན་ཉིད་ཤར་ཕྱོགས་ལྟར་གནས་པ་དེ་ན། བཅོམ་ལྡན་འདས་དཔལ་དོན་ཡོད་གྲུབ་པ་ཞེས་བྱ་བ་འཁོར་བྱང་ཆུབ་སེམས་དཔའ་བྱེ་བ་མང་པོས་བསྐོར་བ་ལ་ཆོས་སྟོན་པ་དེ་དག་ཐམས་ཅད་ཀྱང་ཁ་དོག་ལྗང་ཁུ་ཤ་སྟག་དང་ལྡན་ལ་དེར། རང་ཉིད་བྱང་ཆུབ་སེམས་དཔའ་ལྗང་གུ་གྱུར་ཏེ་ཆོས་ཉན་ཅིང་ཉོན་མོངས་པ་ང་རྒྱལ་དང་ཕྲག་དོག་གི་བག་ཆགས་དང་མ་རིག་པ་ཤེས་བྱའི་སྒྲིབ་པ་ལ་སོགས་པ་སྒྲིབ་གཉིས་བག་ཆགས་དང་བཅས་པ་ཡོངས་སུ་བྱང་སྟེ་ལོ་བརྒྱ་ཉི་ཤུ་རྩ་ལྔར་གནས་པ་ལས་བཅོམ་ལྡན་འདས་དེས་དབུགས་དབྱུངས་སྟེ། དེའི་ཚེ་བཅོམ་ལྡན་འདས་དོན་ཡོད་གྲུབ་པའི་ཞལ་མཐོང་ཞིང་རང་ཉིད་ཉོན་མོངས་པ་མ་ལུས་པ་དག་སྟེ། དེ་ནས་མདུན་གྱི་ནམ་མཁའ་ལ་མི་འབྱེད་བརྩེགས་པ་ཞེས་པ་ལ་འཇིགས་པའི་དུར་ཁྲོད་མེ་རི་འབར་བར་ཁྲོ་གཟུགས་སྣ་ཚོགས་སུ་འདུག་པར་མཐོང་སྟེ། རང་ཉིད་མཐོང་བ་ཙམ་གྱིས་སྐལ་བ་དང་ལྡན་པའི་སྐྱེས་བུ་དེ་ཉིད་དུ་གྲོལ་བར་འགྱུར་རོ། །དེ་ཡང་སྤྲུལ་པའི་ཞིང་དེ་དག་ཏུ་ལོ་ལྔ་བརྒྱར་ཞི་བའི་དཀྱིལ་འཁོར་ལ་བལྟ་བས་ཉོན་མོངས་པ་མ་ལུས་པ་སྤངས་པའི་ཐ་མ་ལ། བར་དོ་མེད་པར་ལས་རབ་གྲུབ་པའི་ཞིང་དུ་ཁྲོ་བོའི་དཀྱིལ་འཁོར་སྟེང་གི་ནམ་མཁའ་ལ་མཐོང་བ་ཙམ་གྱིས་གྲོལ་བར་འགྱུར་བ་ཡིན་ནོ། །འདི་དག་གི་གྲོལ་ཚུལ་རྒྱས་པར་རིག་པ་རང་ཤར་དང་ཉི་ཟླ་ཁ་སྦྱོར་དང་སྐུ་གདུང་འབར་བ་རྣམས་སུ་ཤེས་པར་བྱའོ། །དེ་དག་གིས་བརྩོན་འགྲུས་ཐ་མའི་གང་ཟག་རང་བཞིན་སྤྲུལ་པའི་སྐུའི་ཞིང་ཁམས་སུ་དབུགས་དབྱུང་ནས་བར་དོ་མེད་པར་རྫོགས་པར་འཚང་རྒྱ་བའི་གདམས་ངག་རྣམས་ལེགས་པར་གཏན་ལ་ཕབ་ཟིན་ཏོ། །འདི་ལྟར་ཉམས་སུ་ལེན་པའི་རྣལ་འབྱོར་པས། །གང་ལ་ཞེན་པ་དེ་ཡང་ངེས་པར་ཐོང་། །དམིགས་གཏད་ཞེན་པ་བྱུང་ན་རྣལ་འབྱོར་མིན། །གང་ཤར་ཞེན་པ་མེད་ན་ཅི་དགར་རོལ། །ནང་གི་རང་གདངས་ཕྱི་རུ་ཤར་བའི་དུས། །ཤེས་ཉམས་སྣང་ཉམས་འཕེལ་འགྲིབ་བྱུང་བའི་ཚེ། །དགག་བསྒྲུབ་མ་བྱེད་རིག་པའི་ཆོ་འཕྲུལ་ཡིན། །གཏད་མེད་རྒྱལ་པོ་འཛིན་མེད་ངང་དུ་རོལ། །སྙིང་པོ་དོན་གྱི་ནམ་མཁའ་ཡངས་པ་ལ། །རབ་དཀུར་དགེ་ལེགས་འོད་སྟོང་ཤར་བ་ཡིས། །སྲིད་པའི་མུན་ནག་འཐིབ་པོ་རབ་རྒྱལ་ཏེ། །འགྲོ་ཀུན་རྣམ་མཁྱེན་གོ་འཕང་ཐོབ་པར་ཤོག །གསང་བ་བླ་ན་མེད་པའི་ཁྲིད་ཡིག་སངས་རྒྱས་མཉམ་སྦྱོར་ཞེས་བྱ་བ། བླ་མ་དམ་པ་ཀུ་མ་རྭ་ཛཱའི་བྱིན་རླབས་ཀྱིས་གཉིས་སུ་མེད་པའི་ཡེ་ཤེས་ཀྱི་གསང་སྒོ་རང་བྱེ་བའི་རྣལ་འབྱོར་པ་ཀློང་ཆེན་རབ་འབྱམས་ཀྱིས། བླ་མ་དམ་པས་གསུངས་པའི་ཕྱག་བཞེས་དང་། སྔར་གྱི་ཁྲིད་ཡིག་རྙིང་པ་རྣམས་དང་། དེ་དག་གི་རྒྱུད་དང་མན་ངག་རྣམས་ཀྱི་དོན་ཕྱོགས་གཅིག་ཏུ་དྲིལ་ཏེ་གོ་སླ་བར་བྱས་ཏེ་ཕྱི་རབ་ཀྱི་དོན་དུ་བཀོད་པ། དབེན་གནས་གངས་རི་ཐོད་དཀར་གྱི་མགུལ་དུ་བགྱིས་པ་ཡི་གེ་པ་ནི་རྣལ་འབྱོར་པ་སངས་རྒྱས་བློ་གྲོས་ཀྱིས་བྱས་པའོ། །དགེའོ།། །།